31998R2182
L 275/18
JURNALUL OFÍCIAL AL UNIUNII EUROPENE
REGULAMENTUL (CE) NR. 2182/98 AL COMISIEI
din 9 octombrie 1998
de modificare a Regulamentului (CEE) nr. 1848/93 de stabilire a normelor de aplicare a Regulamentului (CEE) nr. 2082/92 al Consiliului privind atestatele de specificitate ale produselor agricole și alimentare
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 2082/92 al Consiliului din 14 iulie 1992 privind atestatele de specificitate ale produselor agricole și alimentare (1), în special articolul 20,
întrucât articolul 4 alineatul (2) din Regulamentul (CEE) nr. 1848/93 al Comisiei din 9 iulie 1993 de stabilire a normelor de aplicare a Regulamentului (CEE) nr. 2082/92 al Consiliului privind atestatele de specificitate ale produselor agricole și alimentare (2), modificat ultima dată de Regulamentul (CE) nr. 2515/94 (3), permite să se ia măsuri de comunicare pentru informarea publicului cu privire la semnificația mențiunii și emblemei „specialitate tradițională garantată (STG)” în limbile Comunității; întrucât adoptarea și aplicarea acestor măsuri, în special prin punerea în aplicare a unei campanii de comunicare comunitară destinată producătorilor, distribuitorilor și consumatorilor din Comunitate, și-au dovedit utilitatea și eficacitatea pentru comunicarea mesajului dorit;
întrucât, datorită impactului pozitiv și util al măsurilor aplicate cu scopul de a face cunoscute Regulamentul (CEE) nr. 2082/92, precum și emblema și mențiunea pe care acesta le prevede, este necesară prelungirea cu patru ani a termenului prevăzut de Regulamentul (CEE) nr. 2037/93 (4), modificat ultima dată de Regulamentul (CE) nr. 1726/98 (5), cu scopul de a continua aplicarea regulamentului și de a mări impactul acestuia;
întrucât măsurile prevăzute în prezentul regulament sunt în conformitate cu avizul Comitetului pentru atestate de specificitate,
ADOPTĂ PREZENTUL REGULAMENT:
Articolul 1
Articolul 4 alineatul (2) din Regulamentul (CEE) nr. 1848/93 se modifică după cum urmează:
1.
Cifra „cinci” se înlocuiește cu „nouă”.
2.
Se adaugă următorul paragraf:
„Se face o evaluare a măsurilor realizate.”
Articolul 2
Prezentul regulament intră în vigoare în a șaptea zi de la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 9 octombrie 1998.